Illum, il-Kummissjoni Ewropea u diversi sħab nedew Pjattaforma Ewropea tad-Data dwar il-COVID-19 biex tkun tista' tinġabar u tinqasam malajr id-data tar-riċerka disponibbli. Il-pjattaforma, li hi parti mill-Pjan ta' Azzjoni ERAvsCorona, hi kisba importanti oħra fl-isforzi tal-UE biex tappoġġa lir-riċerkaturi fl-Ewropa u madwar id-dinja fil-ġlieda kontra t-tifqigħa tal-coronavirus. Mariya Gabriel, il-Kummissarju għall-Innovazzjoni, ir-Riċerka, il-Kultura, l-Edukazzjoni u ż-Żgħażagħ, qalet: “It-tnedija tal-Pjattaforma Ewropea tad-Data dwar il-COVID-19 hi miżura konkreta importanti għal kooperazzjoni aktar b'saħħitha fil-ġlieda kontra l-coronavirus. Filwaqt li nibnu fuq l-appoġġ tagħna għax-xjenza miftuħa u l-aċċess miftuħ matul is-snin, issa wasal iż-żmien li nżidu l-isforzi tagħna u nwieżnu lir-riċerkaturi tagħna. Bl-isforzi konġunti tagħna, inkunu nistgħu nifhmu aħjar is-sitwazzjoni, nagħmlu dijanjożi u eventwalment negħlbu l-pandemija.” Il-pjattaforma l-ġdida se tipprovdi ambjent Ewropew u dinji miftuħ, affidabbli u skalabbli għar-riċerkaturi biex jaħżnu u jaqsmu settijiet tad-data, bħal sekwenzi tad-DNA, strutturi tal-proteini, data minn riċerka preklinika u provi kliniċi, u data epidemjoloġika. Hi r-riżultat ta' sforz konġunt bejn il-Kummissjoni Ewropea, l-Istitut Ewropew tal-Bijoinformatika tal-Laboratorju Ewropew tal-Bijoloġija Molekolari (l-EMBL-EBI), l-infrastruttura Elixir u l-proġett COMPARE, kif ukoll l-Istati Membri tal-UE u sħab oħrajn. Il-qsim malajr u miftuħ tad-data jħaffef ħafna r-riċerka u l-iskoperta, ħalli jkun jista' jingħata rispons effettiv għall-emerġenza tal-coronavirus. Il-Pjattaforma Ewropea tad-Data dwar il-COVID-19 taqbel mal-prinċipji stabbiliti fid-Dikjarazzjoni dwar il-Qsim tad-Data f'Emerġenza tas-Saħħa Pubblika u tixhed l-impenn tal-Kummissjoni għal data minn riċerka miftuħa u għal Xjenza Miftuħa, ħalli x-xjenza ssir aktar effiċjenti u affidabbli, u tkun twieġeb aktar malajr l-isfidi tas-soċjetà.F'dan il-kuntest, il-pjattaforma hi wkoll proġett pilota mmirat biex jintlaħqu l-objettivi tal-Cloud Ewropew tax-Xjenza Miftuħa (l-EOSC) u tibni fuq networks eżistenti bejn l-EMBL-EBI u infrastrutturi nazzjonali tad-data tas-saħħa pubblika. Il-Pjan ta' Azzjoni ERAvsCorona Fis-7 ta' April 2020, il-Ministri għar-riċerka u l-innovazzjoni mis-27 Stat Membru tal-UE appoġġaw 10 azzjonijiet ta' prijorità tal-Pjan ta' Azzjoni ERAvsCorona. Filwaqt li jibni fuq l-objettivi ġenerali u l-għodod taż-Żona Ewropea tar-Riċerka (iż-ŻER), il-Pjan ta' Azzjoni jkopri azzjonijiet fuq perjodu qasir ibbażati fuq il-koordinazzjoni mill-qrib, il-kooperazzjoni, il-qsim tad-data u l-isforzi ta' finanzjament konġunt bejn il-Kummissjoni u l-Istati Membri. Hu msejjes fuq il-prinċipji ewlenin taż-Żona Ewropea tar-Riċerka, li issa se jiġu sfruttati kemm jista' jkun biex jgħinu lir-riċerkaturi u lill-Istati Membri tal-UE ħalli jirnexxilhom jegħlbu l-pandemija tal-coronavirus. Minbarra l-Pjattaforma Ewropea tad-Data dwar il-COVID-19 li tnediet illum, l-azzjonijiet l-oħra jiffokaw fuq il-koordinazzjoni tal-finanzjament, l-estensjoni ta' provi kliniċi ewlenin madwar l-UE, iż-żieda fl-appoġġ lil kumpaniji innovattivi, u l-appoġġ għal Hackathon pan-Ewropew fi tmiem April biex jiġu mobilizzati l-innovaturi Ewropej u s-soċjetà ċivili. Il-pjan konġunt jelenka l-azzjonijiet ta' prijorità u se jiġi aġġornat regolarment b'mod kokreattiv bejn is-servizzi tal-Kummissjoni u l-gvernijiet nazzjonali fix-xhur li ġejjin. Kuntest L-UE qed tieħu azzjoni b'saħħitha biex tiġġieled il-pandemija. Il-Kummissjoni qed talloka wkoll mijiet ta' miljuni ta' ewro għal miżuri ta' riċerka u innovazzjoni biex jiġu żviluppati tilqimiet, trattamenti ġodda, testijiet dijanjostiċi u sistemi mediċi li jipprevjenu t-tixrid tal-coranavirus. Filwaqt li tibni fuq investimenti fit-tul li saru qabel it-tifqigħa tal-coronavirus (permezz tal-FP7 u Orizzont 2020), inkluż fejn jidħlu s-sorveljanza u t-tħejjija, l-UE immobilizzat €48.5 miljun malajr għal 18-il proġett tar-riċerka li ntgħażlu biex bħalissa jaħdmu fuq testijiet dijanjostiċi rapidi fil-punt tal-kura, trattamenti ġodda, tilqimiet ġodda, u fuq l-epidemjoloġija, u l-immudellar ħalli jitjiebu t-tħejjija u r-rispons għat-tifqigħat. Il-proġetti jinvolvu 151 tim tar-riċerka minn madwar id-dinja. Barra minn hekk, l-UE mmobilizzat finanzjament pubbliku u privat sa €90 miljun permezz tal-Inizjattiva dwar il-Mediċini Innovattivi u offriet madwar €80 miljun bħala appoġġ finanzjarju lill-kumpanija innovattiva CureVac biex iżżid il-ħidma fuq l-iżvilupp u l-produzzjoni ta' tilqima kontra l-coronavirus. Barra minn hekk, sejħa riċenti tal-Aċċelleratur tal-Kunsill Ewropew tal-Innovazzjoni ta' €164 miljun attirat għadd ġmielu ta' negozji ġodda u SMEs b'innovazzjonijiet li jistgħu jgħinu wkoll fil-ġlieda kontra l-pandemija. Fl-istess waqt, bħalissa għaddejjin jew intemmu aktar minn 50 proġett tal-Kunsill Ewropew tar-Riċerka li jikkontribwixxu għar-rispons għall-pandemija tal-coronavirus billi jipprovdu għarfien minn bosta oqsma xjentifiċi (il-viroloġija, l-epidemjoloġija, l-immunoloġija, is-saħħa pubblika, it-tagħmir mediku, l-imġiba soċjali, il-ġestjoni tal-kriżijiet). Biex tissaħħaħ il-kooperazzjoni dinjija, l-UE qed tikkoordina inizjattivi internazzjonali permezz tal-Kollaborazzjoni għar-Riċerka Globali għat-Tħejjija għall-Mard Infettiv (il-GloPID-R), li tlaqqa' flimkien 29 entità tal-finanzjament minn 5 kontinenti u d-WHO. Qed tikkontribwixxi wkoll €20 miljun għall-Koalizzjoni għal Innovazzjoni ta' Tħejjija għall-Epidemija (is-CEPI). Fl-aħħar nett, is-Sħubija għall-Provi Kliniċi bejn Pajjiżi Ewropej u Pajjiżi li qed Jiżviluppaw (l-EDCTP) qed tiffinanzja tliet sejħiet sa €28 miljun minn Orizzont 2020 biex tappoġġa r-riċerka dwar il-coronavirus u ssaħħaħ il-kapaċitajiet tar-riċerka fl-Afrika sub-Saħarjana. Għal iktar informazzjoni* Il-Pjattaforma Ewropea tad-Data dwar il-COVID-19 Il-Pjan ta' Azzjoni ERAvsCorona Is-sit web tal-Hackathon EUvsVirus Inizjattivi ta' riċerka u innovazzjoni dwar il-coronavirus Stqarrija għall-istampa: Il-coronavirus: Rispons globali tal-UE biex tiġi miġġielda l-pandemija Is-Siġill ta' Eċċellenza fir-Rispons għall-COVID * Updated on 21/04/2020 15:45